**ΕΝΟΤΗΤΑ 3: Η ΦΙΛΟΣΟΦΙΑ ΩΣ ΠΡΟΫΠΟΘΕΣΗ ΓΙΑ ΤΗΝ ΕΥΔΑΙΜΟΝΙΑ**

1. Με ποια επιχειρήματα ο Επίκουρος υποστηρίζει ότι όλοι οι άνθρωποι ανεξαρτήτως ηλικίας πρέπει να φιλοσοφούν; Τι προσφέρει η φιλοσοφία σε κάθε ηλικιακή ομάδα;

Το βασικό επιχείρημα του Επίκουρου είναι ότι δεν πρέπει να θεωρούμε ότι κάποια συγκεκριμένη ηλικία είναι κατάλληλη για να ασχοληθεί κανείς με τη φιλοσοφία και κάποια άλλη είναι ακατάλληλη. Όλες οι ηλικίες είναι κατάλληλες. Και οι νέοι και οι ηλικιωμένοι πρέπει να ασχολούνται με τη φιλοσοφία, η οποία λειτουργεί θεραπευτικά για την ψυχή, αφού απαλλάσσει τον άνθρωπο από τον φόβο για τη φύση, τους θεούς, τον θάνατο και τον πόνο. Επομένως ποτέ δεν είναι ούτε πολύ νωρίς ούτε πολύ αργά, για να φροντίσει κανείς την υγεία της ψυχής του.

1ος συλλογισμός :

1η προκείμενη: η ψυχική και πνευματική υγεία αφορά όλους τους ανθρώπους, νέους και γέρους.

2η προκείμενη (εννοούμενη): η φιλοσοφία διασφαλίζει την ψυχική και πνευματική υγεία

Συμπέρασμα: επιβάλλεται να φιλοσοφεί κάθε άνθρωπος, ανεξαρτήτως ηλικίας ή άλλο προσδιοριστικού χαρακτηριστικού. Παράλληλα από το σημείο αυτό ξεκινά ένας δεύτερος συλλογισμός, του οποίου η αποδεικτέα θέση είναι πως επιβάλλεται να φιλοσοφούν όλοι οι άνθρωποι ανεξαρτήτως ηλικίας.

2ος συλλογισμός: ζώντας με έναν φιλοσοφημένο τρόπο ζωής:

* Οι άνθρωποι προχωρημένης ηλικίας διατηρούν τη νεότητά τους ενθυμούμενοι όσες ωραίες στιγμές έχουν γευτεί σε έναν φιλοσοφημένο βίο και νιώθοντας ευγνωμοσύνη για τη ζωή που έζησαν.
* οι νέοι αποκτούν την ωριμότητα των ηλικιωμένων, διότι η φιλοσοφία τους οπλίζει με αφοβία απέναντι στα μελλοντικά δεινά.

Συμπέρασμα: επιβάλλεται να φιλοσοφεί ο κάθε άνθρωπος ανεξαρτήτως ηλικίας.

Αναλογία: ο Επίκουρος παραλληλίζει τον άνθρωπο, που θα υποστηρίξει ότι η φιλοσοφία δεν προσφέρεται για το καθένα- είτε είναι ακόμα πολύ νωρίς είτε διότι είναι πλέον πολύ αργά - με εκείνον που ισχυρίζεται και πιστεύει ότι η ευδαιμονία δεν είναι εφικτή κάθε χρονική περίοδο της ζωής του ανθρώπου και που περιμένει την κατάλληλη στιγμή, για να επιδιώξει την ευτυχία.

1. Τι σημαίνει ευδαιμονία στην επικούρεια φιλοσοφία; Πώς η φιλοσοφία οδηγεί στην ευδαιμονία;

Κατά τον Επίκουρο η ευδαιμονία έχει κεντρική θέση στο φιλοσοφικό του σύστημα, αποτελώντας ένα ιδανικό εφικτό σε όλους τους ανθρώπους, ανεξαρτήτως φυλετικής καταγωγής, φύλου, ηλικίας, κοινωνικής θέσης και οικονομικής κατάστασης. Η ευδαιμονία αποτελεί τον τελικό σκοπό της ανθρώπινης ζωής και είναι το απώτατο αγαθό. Κατά τον Επίκουρο η ευδαιμονία είναι ένα θέμα προσωπικό, καθώς κάθε άνθρωπος μπορεί να οικοδομήσει την ευτυχία του, ανεξάρτητα από τις υπάρχουσες εξωτερικές συνθήκες. Είναι προφανές ότι η φιλοσοφία αποτελεί απαραίτητη προϋπόθεση, για να μπορέσει ο άνθρωπος να οδηγηθεί στην ευδαιμονία.

1. ποιος είναι ο χαρακτήρας της φιλοσοφίας του επίκουρου και ποιος ο στόχος της;

Κατά τον Επίκουρο η φιλοσοφία δεν έχει ελιτίστικο χαρακτήρα, δεν είναι για τους λίγους και εκλεκτούς, είναι για όλους -για κάθε άνθρωπο ανεξάρτητα από εθνικό, πολιτιστικό ή άλλο ειδικό προσδιορισμό. Για τον Επίκουρο η φιλοσοφία είναι συνυφασμένη με τη μελέτη των φυσικών φαινομένων και την άσκησή της στον ευρύτερο χώρο της κοινότητας φίλων (συμφιλοσοφείν). Ο σκοπός της είναι διπλός: **θεραπευτικός**, καθώς απαλλάσσει τον άνθρωπο από το φόβο για τη φύση, τους θεούς το θάνατο και τον πόνο και **διδακτικός,** καθώς μαθαίνει τον άνθρωπο να βρίσκει τα όρια του πόνου και της ηδονής. Ο Επίκουρος αντιλαμβάνεται τη φιλοσοφία όχι ως θεωρητική γνώση αλλά ως **τρόπος ζωής (ars** **vivendi)**. Ουσιαστικά είναι χρήσιμη για τη ζωή του ανθρώπου, γιατί συνιστά μια πρόταση τρόπου ζωής που κάνει τον άνθρωπο ευτυχισμένο και δεν περιορίζεται σε μια θεωρητική αναζήτηση. Στόχος της φιλοσοφίας είναι να αποτελέσει το εργαλείο, τη βασική προϋπόθεση και της στάσης ζωής, η οποία οδηγεί **στη γαλήνη, στην ηδονή και στην ευτυχία**.

1. Πώς προσδιορίζει ο Επίκουρος τον όρο **ηδονή;** Πώς η ηδονή συνδέεται με την **ευδαιμονία**;

Η **ηδονή**, κατά τον Επίκουρο, συνίσταται στη μέσα από νηφάλιο στοχασμό, μετρημένη(= με μέτρο) απόλαυση φυσικών και πνευματικών αγαθών, που οδηγεί στην **«απονίαν»** και στην **«αταραξία»** **την ψυχική γαλήνη και την ηρεμία του πνεύματος.**

Θεωρεί ότι στην ευδαιμονία οδηγούν οι ηδονές που προκύπτουν από τη σταθερή ικανοποίηση των αναγκαίων επιθυμιών, αυτών που μας εξασφαλίζουν **την απουσία πόνου και ταραχής**. Τις ηδονές αυτές, οι οποίες είναι συνυφασμένες με καταστάσεις του εαυτού μας, που χαρακτηρίζονται από ηρεμία και γαλήνη, τις ονομάζει **καταστηματικές** **ηδονές**. Στον αντίποδα των καταστηματικών ηδονών υπάρχουν οι **κινητικές ηδονές**, οι οποίες είναι οι σωματικές ηδονές , πρόσκαιρες. Με δεδομένο, λοιπόν, ότι η ύψιστη ηδονή για τον Επίκουρο είναι η απαλλαγή του σώματος από τον πόνο και της ψυχής από την ταραχή, μπορούμε να κατανοήσουμε τη σημασία που έχει για τον άνθρωπο η αφοβία των μελλόντων, την οποία εξασφαλίζει φιλοσοφία. Είναι προφανές ότι, εφόσον ο άνθρωπος κατορθώσει να φτάσει στο επίπεδο της ηδονής που ορίζει ο Επίκουρος, έχει κατακτήσει και την **ευδαιμονία**.

Η ανθρωποκεντρική σκοπιά της επικούρειας φιλοσοφίας

Το «φιλοσοφείν» δεν υπηρετεί την ίδια τη φιλοσοφία, αλλά έχει ως έσχατο στόχο να φέρει τον άνθρωπο σε εκείνη την ηρεμία και την ικανοποιητική γαλήνη που αποτελούν το αληθινό νόημα της ζωής και τον οδηγούν στην **ευδαιμονία**.